Iga kooliaasta alguses on uutel tudengitel riigikaitseõppused. Suur osa sellest tundub olevat rividrill, aga kuskil toimuvad ka mingid loengud  ebaselgetel, kuid aimatavatel teemadel (üks kunagi sama asja Pekingis läbi teinud tudeng jättis selle osa umbmääraseks). Siin toimuvad õppused kampuse territooriumil, mis tähendab, et rohelisi vorme, mida täiendavad rohelised hiina ketsid ja punane (tüdrukutel) või roheline (poistel) barett, näeb siin päris palju. Lisaks kannavad kõik nad kaasas väikesi taburette. Pekingis olevat tudengid sõidutatud kümneks päevaks kuskile kasarmusse, siin kestavad õppused kuuldavasti kuu aega, aga ju siis madalama  intensiivsusega.    Visuaalselt eriti muljetavaldav oli ülikooli avaaktus, kus vabaõhuteater oli täidetud väga korrapäraselt paigutatud roheliste ja punaste barettide ning nende all olevate tudengitega. Mu fotoka aku vedas mind sel hommikul kahjuks alt, kuid loodan mõned pildid sellest üritusest ikkagi hankida.